**Kielitieteen päivät** on suomalaisten kielentutkijoiden vuotuinen konferenssi, joka on järjestetty vuodesta 1972 alkaen. Kolmet ensimmäiset päivät järjestettiin nimellä *Lauseopin ja semantiikan päivät*, minkä jälkeen vuoden tauon jälkeen aloitettiin uudella nimellä mutta jatkuvalla numeroinnilla, minkä vuoksi ensimmäiset Kielitieteen päivinä järjestetyt päivät olivat itse asiassa järjestysluvultaan jo neljännet.

Kielitieteen päivät syntyivät foneetikoiden jo 1971 aloittamien Fonetiikan päivien mallin mukaan ja jälkimmäisten alullepanijan, Turun yliopiston fonetiikan professorin Kalevi Wiikin ehdotuksesta. Järjestelyvastuun ensimmäisistä Päivistä otti Tampereen yliopiston suomen kielen professori Paavo Siro. Tapahtuma vakiintui ensin kaksipäiväiseksi, mutta vuonna 2009 Jyväskylän XXXVI Kielitieteen päivät järjestettiin kolmipäiväisinä, ja näin on ollut aina siitä lähtien.

Kielitieteen päivät on järjestetty vuosittain kolmea poikkeusta lukuun ottamatta. Väliin jääneitä vuosia ovat olleet 1975 konferenssisarjan nimen vaihtuessa, 1983 järjestelyvuorossa olleen Helsingin yliopiston järjestettyä samana vuonna isomman skandinaavisen lingvistikonferenssin ja 2020 koronaviruspandemian aiheuttamien poikkeusolosuhteiden vuoksi. Vuoden 2020 Kielitieteen päivät Tampereella järjestettiin vasta vuotta myöhemmin 2021 etätapahtumana. Kaikki kolmet Lauseopin ja semantiikan päivät järjestettiin syksyllä, mutta sen jälkeen tapahtuma-ajaksi vakiintui kevät: ensin tammi–helmikuu (1976–1982 eli 4.–10. Päivät), kolmesti maaliskuu (1983–1985, 11.–13. Päivät) ja viimein toukokuu, jolloin Päivät on järjestetty aina vuodesta 1986.

Päivillä on vakiintunut kierto: Tampere – Turku – Oulu – Jyväskylä – Helsinki – Joensuu. Vuonna 2004 kiertoon (sen loppuun) liittyi Tallinna, kun asiasta oli äänestetty Joensuun XXX Kielitieteen päivien loppukeskustelussa, ja vuonna 2008 Vaasa (XXXV Kielitieteen päivät), joka lisättiin Oulun ja Jyväskylän väliin. Vuonna 2015 kierrosta poikettiin, koska järjestelyvuorossa ollut Oulun yliopisto järjesti saman vuoden kesällä suuren kansainvälisen tapahtuman, XII Kansainvälisen fennougristikongressin. Vuoden 2015 XLII Kielitieteen päivät jäivät kuitenkin viimeisiksi Vaasassa järjestetyiksi, koska seuraavana vuonna kielten oppiaineet siirrettiin liikkeenluovutuksella Vaasan yliopistosta Jyväskylän yliopistoon.

Kielitieteen päivillä pidettävien esitelmien määrä on vuosien varrella kasvanut. Ensimmäisillä kolmilla Päivillä esitelmiä oli vain alun toistakymmentä, ja sadan esitelmän raja ylitettiin ensi kertaa XXIII Päivillä Helsingin yliopistossa (1996). Vastaavasti osallistujien määrä on kasvanut hieman yli sadasta jopa kahteen- ja puoleensataan (tarkat luvut jäävät usein lähinnä järjestävän yliopiston hiljaiseksi tiedoksi).

Luettelo Kielitieteen päivistä
------------------------------

1. Tampere 23.–24.9.1972
2. Turku 6.–7.10.1973
3. Oulu 5.–6.10.1974
4. Jyväskylä 16.–17.1.1976 (ensimmäiset Kielitieteen päivien nimellä järjestetyt päivät)
5. Helsinki 11.–12.2.1977
6. Joensuu 17.–18.2.1978
7. Tampere 23.–24.2.1979
8. Turku 9.–10.2.1980
9. Oulu 7.–8.2.1981
10. Jyväskylä 13.–14.2.1982
11. Helsinki 23.–24.3.1984
12. Joensuu 15.–16.3.1985
13. Tampere 21.–22.3.1986
14. Turku 8.–9.5.1987
15. Oulu 13.–14.5.1988
16. Jyväskylä 21.–22.4.1989
17. Helsinki 20.–21.4.1990
18. Joensuu 9.–10.5.1991
19. Tampere 8.–9.5.1992
20. Turku 7.–8.5.1993
21. Oulu 6.–7.5.1994
22. Jyväskylä 5.–6.5.1995
23. Helsinki 24.–25.5.1996
24. Joensuu 28.–29.5.1997
25. Tampere 15.–16.5.1998
26. Turku 14.–15.5.1999
27. Oulu 19.–20.5.2000
28. Jyväskylä 17.–19.5.2001
29. Helsinki 3.–4.5.2002
30. Joensuu 15.–16.5.2003
31. Tallinna 6.–7.5.2004
32. Tampere 19.–20.5.2005
33. Turku 4.–5.5.2006
34. Oulu 24.–25.5.2007
35. Vaasa 23.–24.5.2008
36. Jyväskylä 14.–16.5.2009 (ensimmäiset kolmipäiväisinä järjestetyt Kielitieteen päivät)
37. Helsinki 20.–22.5.2010
38. Joensuu 25.–27.5.2011
39. Tallinna 16.–18.5.2012
40. Tampere 2.–4.5.2013
41. Turku 8.–10.5.2014
42. Vaasa 21.–23.5.2015 (poikkeuksena kierrosta Oulun paikalla)
43. Oulu 25.–27.5.2016
44. Jyväskylä 18.–20.5.2017
45. Helsinki 7.–9.5.2018
46. Joensuu 16.–18.5.2019
47. Tampere 5.–7.5.2021 (ensimmäiset ja toistaiseksi ainoat etäpäivät)
48. Turku 12.–14.5.2022
49. Oulu 24.–26.5.2023
50. Jyväskylä

Lähteet
-------

1. 1 2 3 4  Karlsson, Fred: Kielitieteen päivien vaiheet 1972–2003.  *Virittäjä 108: 3*, 2004.
2. ↑  Kielitieteen päivät 2021 | Tampereen korkeakouluyhteisö Tampereen yliopisto. Viitattu 31.5.2023.
3. ↑  Vaasan ja Jyväskylän yliopistojen välisen liikkeenluovutussopimuksen päälinjat Jyväskylän yliopisto.  Arkistoitu 31.5.2023. Viitattu 31.5.2023.